***Отговор на въпрос от Кристина Сидорова – народен представител от ПГ „БСП за България“относно увеличаване на случаите на Ку-треска***

**УВАЖАЕМА ГОСПОЖО ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМА ГОСПОЖО СИДОРОВА,**

Първо във връзка с Вашето изложение за това,че се увеличават случаите на Ку - треска, статистиката говори точно за обратното. Нека да дам малко данни. През последните години практиката показва спад на положителните случаи- 2017 г. – 28,09% превалентност. Това са положителните случаи , установени, които се констатират на определено време по Програмата за надзор. 2018г.- 13,8%, 2019 г.-9,72%, 2020г.- към настоящия момент 8,37%. Това е официалната статистика. Да, болестта Ку-треска е зооноза и въз основа на оценката и критериите е категоризирана **в категория E, за които е необходим единствено надзор в рамките на Европейски Съюз и България изпълнява това си задължение.**

**Програмата за надзор и контрол на болестта Ку-треска в България включва няколко мероприятия, включително и лабораторни изследвания.**

Лабораторните проби от едри и дребни преживни животни се взимат от регистрираните ветеринарни лекари и/или официалните ветеринарни лекари, съгласно утвърдения план, а Програмата за надзор и профилактика се приема от Министерски съвет за период от три години.Последната е от 2019 г. до 2021 г.

Като част от профилактиката на заболяването е възможно да се приложи ваксинация, в страната има една такава одобрена ваксина срещу Ку – треска и тя се прилага за активна имунизация на неинфектирани стада. Ваксинацията се извършва от ветеринарните лекари, обслужващи животновъдните обекти, като разходите за закупуване и поставяне на ваксината са за сметка на собствениците на животни. По статистиката, която Ви казах, на практика не съществуват, към момента данни, въз основа и на сравнителен анализ с други установени заболявания, тази ваксинация да бъде задължителна и да се поема от бюджета за стопаните. Това е част от трудното ежедневие на българското животновъдство, това не е единствената болест, чиято възможност за ваксинация не е включена в тези, които държавата поема.

Също така, мога да дам плана изготвен от БАБХ за взимане на проби в ендемичните райони . Това са по области в България, общия брой за една година са 910, към момента изпълнение е на 30% от плана за 2020г. и положителни са установени в 3 области – Габрово (22бр случаи).

Последните години, както вече споменах в началото, на практика имаме спад на установените случаи на Ку-треска в България. По установените случаи има издадени предписани от ветеринарните лекари, фермерите знаят какво да правят и по тяхна преценка те могат да извършат ваксинация.

**БЛАГОДАРЯ ЗА ВНИМАНИЕТО!**

***Отговор на въпрос от Полина Цанкова - Христова – народен представител от ПГ „ВОЛЯ“ относно случаи на установена масова смъртност на пчелни семейства в област Плевен***

**УВАЖАЕМА ГОСПОЖО ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМА ГОСПОЖО ХРИСТОВА,**

Първо, г-н Председател, искам да помоля да Ви се вземе от времето и за последващи отговори, за да мога да отговоря много подробно на народния представител Полина Христова на зададения въпрос.

Да, г-жо Христова, проверки бяха извършени две по постъпили общо **6 сигнала** в Областна дирекция „Земеделие“ - Плевен**,** свързани с опазване на пчелите и пчелните семейства от отравяне, като жалбата по един от сигналите е оттеглена на следващия ден от жалбоподателя. Жалбите засягат **14** собственици на пчелини, с **1 994** пчелни семейства. Извън това, бе назначена от мен и втора проверка във връзка с излезлите резултати от първата проверка на жалбите за установяване на общото здравословно състояние на пчелната популация в района. По време на проверките, от всички комисии е установен подбор на пчелните семейства между **30 – 70%,** като са взети **5** проби от растителността на площите, които са третирани от земеделските стопани, по жалбите на жалбоподателите, от там произтича подмора на пчелите и **5** проби от трупчета от пчели за анализ в акредитирана лаборатория. Растителната проба се изследва за сметка на държавата, а пчелната от жалбоподателя. При проверките е установено, че навсякъде са изпратени уведомления до всички населени места, в землищата на които са направени третирания, съгласно изискванията на Наредба № 13. Тоест първото изискване е спазено от всички земеделски стопани, които предмет на проверката по тези 5 сигнала.

В допълнение, предвид повтарящата се ситуация в област Плевен (през 2019 са подадени 6 жалби от 11 собственици на пчелини) разпоредих извършване на нарочна проверка за установяване на общото здравословното състояние на пчелната популация и изясняване на обстоятелствата и евентуалните причини за смъртността на пчелните семейства в четирите общини (Гулянци, Никопол, Левски и Белене), от където бяха подадени сигнали за отровени такива. Бяха проверени **13** пчелина с **951** пчелни семейства и **43** отводки. С цел установяване на вероятността смъртността да е причинена от заболявания бяха взети **6 проби** от пчелини, разположени в съседство на засегнатите обекти за лабораторно изследване за наличие на заболявания. Резултатите от лабораторните изследвания са факт, като в **5** от тях се установи наличие на **причинителя на заболяване по пчелите Нозематоза**.

Относно подадените жалби след извършените проверки са съставени констативни протоколи от комисиите, резултатите от които са:

* с. Петокладенци, общ. Белене, във взетата една проба от пчели са открити в

**значително** количество активни вещества от препарати, които не са продукти за растителна защита. Същите се съдържат в биоциди, които се използват за борба с насекоми като мухи, комари, хлебарки, бълхи, мравки, кърлежи и пълзящи насекоми, включително разрешени за употреба в бита. В растителната проба не е установено наличие на остатъци от пестициди (пробата от третираната растителност е взета от друго землище, различно от землището, в което е разположен пчелина, по настояване на собственичката на животновъдния обект и жалбоподател); Тук нямаме съвпадение на активните вещества в двете проби ( растителна и от подмора на пчелите

* с. Милковица, общ. Гулянци са взети **2 проби** от **2 пчелина**:
* първи пчелин – в пробата от пчели е открито наличие на **кумафос**, съдържащ

се във ветеринарномедицински продукти и наличие на активно вещество **клотианидин**, който е **инсектицид** от групата на неоникотиноидите, неразрешен за употреба в продукти за растителна защита, но разрешено за употреба в биоцидни продукти за борба с мравки, мухи и пълзящи насекоми. В растителна проба взета от същото землище, в което е разположен пчелина, се откри наличие на активното вещество **тиаметоксам**, който е **инсектицид** от групата на неоникотиноидите, неразрешен за употреба; и в двете проби растителна и пчелна, отново са различни и няма съвпадение.

* втори пчелин - в пробата от пчели се установи наличие на **кумафос,** а в растителната е установено наличие на хербицид, съдържащо се в продукт за растителна защита, разрешен за прилагане при царевица за контрол на многогодишни плевели; отново няма съвпадение на активните вещества.
* с. Драгаш войвода, общ. Никопол (*обща жалба от четири жалбоподателя*) –

взета една сборна проба от **4** пчелина - наличие на инсектицид, фунгициди и **пестицид забранен** за употреба. Резултатът от анализа на пробата от плевелната растителност показва наличие на инсектициди от групата на неоникотиноидите, неразрешени за употреба, както и хербицид, разрешен за прилагане при царевица за контрол на многогодишни плевели. Веднага след поникване на културата ще се вземат растителни проби за проверка на наличието на това активно вещество **тиаметоксам** в самата култура, с цел доказване по неоспорим начин употребата на неразрешен инсектицид;

* с. Стежерово, с. Божурлук, община Левски; с. Петокладенци и с. Татари, общ. Белене - взета сборна проба на основание обща жалба от седем пчелари.

В пробата е открит инсектицид от групата на неоникотиноидите, неразрешен за употреба (клотианидин). Във взетата една растителна проба от плевелна растителност в поле със засята царевица, посочено от жалбоподателите е установено наличие на инсектицид от групата на неоникотиноидите, хербицид, разрешен за прилагане при царевица, както и растежен регулатор.

Във връзка с подадените сигнали за подмор на пчели е взета проба от царевицата, съхранявана в складова база в гр. Велико Търново, която се използва за посев. Резултатът от изследване на пробата се очаква до няколко дни. Целта е да се установи дали семената от царевица са третирани преди засяването и с какви продукти.

На нарушителите неспазващи разпоредбите на действащата нормативна база се прилагат различни по характер санкции, в зависимост от нарушението.

В обобщение предвид много информация, тя е на практика взета от лабораторните анализи, в обобщение от 5 жалби, от които са взети проби растителна и пчелна имаме съвпадение на активните вещества само в една от тях. От където ще се доизследва, разбира се, вероятността, причинителя да е точно третирането, за което има издадено уведомяване в съответния срок, както и там където има установени остатъци от неоникотиноидите, като активни вещества, които са забранени. Всички глоби, които са по действащото законодателство, ще бъдат наложени. Няма да изреждам глобите, те са различни, стигат до 10 хиляди лева, най-високата глоба. И Ви уверявам, че с цялата строгост на закона, по всичко, което е доказано със съответните анализи, ще бъде направено. По отношение на тези жалби и по пробите, които са взети от пчелните семейства, при които има подмор, ще вземем и проби, за да установим общото здравословно състояние, дали има наличие на нозематоза, като общо заболяване. По становище на Център за оценка на риска, когато общото здравословно състояние на пчелните семейства не е достатъчно добро, активни вещества, които са и в нормата, могат да причинят смъртност. Тъй като в пчелните популации в същите землища се установи това заболяване, ще установим имали такъв и пробите на жалбоподателите, с цел точно установяване на причината за този подмор.

Друг детайл, който мога да съобщя, този случай в тези землища на същите жалбоподатели е втори. Миналата година част от тях са били бенефициенти за този подмор и по de minimis са получили средства между 200 и 17 000 лв. Пробите за нозематоза се очаква да излязат във вторник ( 02. Юни ), това са резултатите за всички земеделски стопани, които стопанисват земеделски площи и са в нарушение на законодателството, при извършването на пръсканията, било за уведомяване, било за ползване на неразрешени препарати и в момента се прилагат санкции. Мога да кажа, че за миналата година над 1000 земеделски стопани са санкционирани от получените субсидии, като размера е над 2 млн. лева.   
 Това е информацията по случая съгласно всички излезли лабораторни анализи.

**БЛАГОДАРЯ ЗА ВНИМАНИЕТО!**